钦定古今图书集成/明伦汇编/官常典/第085卷 > 汝南公庆
## 钦定古今图书集成/明伦汇编/官常典/第085卷 > 汝南公庆

按《北史周东平公传》：“东平公神举弟庆，字神庆，沈深
有器局，少以聪敏见知。初受业东观，颇涉经史。既而
谓人曰：‘书足记姓名而已，安能久事笔砚，为腐儒业
乎’？时文州贼乱，庆应募从征，以功授都督。卫王直镇
山南，引为左右。庆善射，有胆气，好格猛兽，直甚壮之。
稍迁车骑大将军、仪同三司。及诛宇文护，庆有谋焉。”
进授骠骑大将军，加开府。从武帝攻河阴，先登攀
与贼短兵接，中石乃坠，绝而后苏。帝劳之曰：“卿勇可
以贾人也。”复从武帝拔晋州。齐兵大至，庆与齐王宪
轻骑而觇，卒与贼相遇，为贼所窘，宪挺身而遁。庆退
据汾桥，众贼争进，庆射之，所中人马必倒，贼乃稍却。
及拔高壁，克并州，下信都，禽高湝，功并居最。进位大
将单，封汝南郡公。寻以行军总管击延安反胡，平之。
历延、宁二州总管。隋文帝为丞相，以行军总管征江
表，次白帝，以劳进上大将军。帝与庆有旧，甚见亲待，
令督丞相军事，委以心腹。寻加柱国。开皇初，拜左武
卫将军，进上柱国。数年，除凉州总管。岁馀征还，不任
以职。初，文帝龙潜时，尝与庆言谓曰：“天元实无积德，
其相貌寿亦不长，加以法令繁苛，耽恣声色，以吾观
之，殆将不久。又诸侯微弱，各令就国，曾无深根固本
之计，羽翮既翦，何能及远！”尉迟迥贵戚，早著声望，国
家有衅，必为乱阶。然智量庸浅，子弟轻佻，贪而少惠，
终致亡灭。司马消难，反复之虏，亦非池内之物，变在
俄顷，但轻薄无谋，未能为害，不过自窜江南耳。庸蜀
险隘，易生艰阻；王谦愚蠢，素无筹略，但恐为人所误，
不足为虞。未几，上言皆验及此。庆恐上遗忘，不复收
用，欲见旧蒙恩顾，具录前言，为表奏之。上省表大悦，
下诏曰：“朕言之验，自是偶然。公乃不忘，弥表诚节。深
感至意，嘉尚无已。”自是上每加优礼，卒于家。子静乱，
尚隋文女广平公主，位仪同、安德县公、熊州刺史，先
庆卒。